游靈巖輝老索詩至靈峯寄數語
作者：王十朋
朝代：宋

paragraphs: 雁蕩冠天下，靈巖尤絕奇。
烟霞列屏障，日月明旌旗。
巖前有卓筆，可以書雄詞。
天聰况非遥，𣶈然聽無疑。
願起靈湫龍，霖雨行何爲。
願用真柱石，永支廊廟危。
願煽造化爐，四海歸淳熙。
願招鸞鳳友，朝廷相羽儀。
何人夢石室，妄誕夸一時。
那能了世緣，未兌貪嗔癡。
名山誤見汙，公議安可欺。
願借靈湫水，一洗了堂碑。
詩以寄老禪，狂言勿吾嗤。